Der er gode nyheder til amerikanere med hang til dansk ost. Eller danskere med samme smag, der bor i USA for den sags skyld. Snart kommer den populære økologiske Vesterhavsost fra Thise Mejeri nemlig til at ligge i 800 butikker over hele USA. Det skriver FødevareWatch . Det danske mejeri har landet den store aftale med The Kroger Company, som er en af USA’s største supermarkedskoncerner. - En drøm for os Aftalen er man godt tilfreds med hos Thise. - Det har længe været en drøm for os at få vores oste over Atlanten, og partnerskabet med Nordic Food Export gjorde det pludselig muligt for os, siger Peder Gerhardt Jessen, der er direktør for salg og marketing hos Thise Mejeri. - Når vi ser, hvor godt amerikanerne tager imod de danske oste, har det været ventetiden og arbejdet værd, lyder det. Den amerikanske koncern forventer sælge for Thise-oste for omkring én million dollars i 2018, mens man hos Thise regner med, at eksporten kommer til at udgøre 30 procent af virksomhedens omsætning i år.

Opsummering:
​Thise-mejeriet har fået et amerikansk gennembrud. Nu skal den jyske ost stå på hylderne i USA.